HU Az Európai Unió Hivatalos Lapja C 473/33

JELENTÉS

a Fúziósenergia-fejlesztési és ITER Európai Közös Vállalkozás 2015-ös pénzügyi évre vonatkozó éves beszámolójáról a Közös Vállalkozás válaszával együtt

(2016/C 473/05)

TARTALOMJEGYZÉK

Oldal BEVEZETÉS 1–3. 34 A MEGBÍZHATÓSÁGI NYILATKOZATOT ALÁTÁMASZTÓ INFORMÁCIÓK 4. 34 MEGBÍZHATÓSÁGI NYILATKOZAT 5–17. 34 Vélemény a beszámoló megbízhatóságáról 10. 35 Vélemény a beszámoló alapjául szolgáló tranzakciók jogszerűségéről és szabályszerűségéről 11. 35 Figyelemfelhívó megjegyzés 12–17. 36 MEGJEGYZÉSEK A KÖLTSÉGVETÉSI ÉS PÉNZGAZDÁLKODÁSRÓL 18–19. 37 A beszámoló bemutatása 18. 37 A 2015-ös költségvetés végrehajtása 19. 37 MEGJEGYZÉSEK A KÖZÖS VÁLLALKOZÁS FELÜGYELETI ÉS KONTROLLRENDSZEREINEK FŐ KONTROLLMECHANIZMUSAIRÓL 20–25. 37 Operatív közbeszerzések és támogatások 21–22. 38 Az operatív közbeszerzési szerződések és támogatások átfogó kontrollja és monitoringja 23–25. 39 EGYÉB 26–30. 39 Csalás elleni stratégia 26. 39 Jogi keret 27–29. 39 Éves tevékenységi jelentés 30. 40 A KORÁBBI ÉSZREVÉTELEK HASZNOSULÁSA 31–36. 40 Szellemi tulajdonhoz fűződő jogok és iparpolitika 31–33. 40 Befogadási megállapodás 34–35. 40 A személyzeti szabályzat végrehajtási szabályai 36. 40 MELLÉKLET 41

BEVEZETÉS

1. A Fúziósenergia-fejlesztési és ITER (1) Európai Közös Vállalkozást (a továbbiakban: F4E) 2007 márciusában hozták létre (2) 35 éves időtartamra. Míg a fő magfúziós létesítményeket a franciaországi Cadarache-ban fogják kiépíteni, a Közös Vállalkozás székhelye Barcelonában van.

2. A Közös Vállalkozás feladatai (3): a) biztosítja az Euratom hozzájárulását az ITER Nemzetközi Fúziósenergia-fejlesztési Szervezethez (4); b) biztosítja az Euratom hozzájárulását a „tágabb megközelítés” keretében Japánnal közösen folytatott tevékenységekhez (kiegészítő közös kutatás a magfúzió területén) a fúziós energia gyors fejlesztése érdekében; c) programot készít elő és hangol össze egy demonstrációs fúziós reaktor és a kapcsolódó létesítmények, ezen belül különösen a nemzetközi fúziósanyag-besugárzó berendezés megépítésének előkészítése érdekében.

3. A Közös Vállalkozás tagjai: az Euratom, amelyet az Európai Bizottság képvisel, az Euratom tagállamai, valamint azok a harmadik országok, amelyek a szabályozott magfúzió területén együttműködési megállapodást kötöttek az Euratommal (2015. december 31-ig: Svájc).

A MEGBÍZHATÓSÁGI NYILATKOZATOT ALÁTÁMASZTÓ INFORMÁCIÓK

4. A Számvevőszék ellenőrzési módszere analitikus ellenőrzési eljárásokat, a Közös Vállalkozás szintjén végrehajtott tranzakciók tesztelését, valamint a felügyeleti és kontrollrendszerekben alkalmazott fő kontrollmechanizmusok értékelését foglalja magában. Mindez kiegészül más ellenőrök ide vonatkozó munkájából származó bizonyítékokkal, valamint a vezetői teljességi nyilatkozatok elemzésével.

MEGBÍZHATÓSÁGI NYILATKOZAT 5. Az Európai Unió működéséről szóló szerződés (EUMSZ) 287. cikke alapján a Számvevőszék ellenőrizte a következőket: a) a Fúziósenergia-fejlesztési és ITER Európai Közös Vállalkozás éves beszámolója (5), amely a 2015. december 31-én véget ért pénzügyi évre vonatkozó pénzügyi kimutatásokból és a költségvetés végrehajtásáról szóló jelentésekből (6) áll, és b) a beszámoló alapjául szolgáló tranzakciók jogszerűsége és szabályszerűsége. A vezetés felelőssége 6. Az 1271/2013/EU felhatalmazáson alapuló bizottsági rendelet (7) 39. és 50. cikke szerint a vezetés felelőssége a Közös Vállalkozás éves beszámolójának elkészítése és valós bemutatása, valamint a beszámoló alapjául szolgáló tranzakciók jogszerűsége és szabályszerűsége. a) A Közös Vállalkozás éves beszámolója tekintetében a vezetés felelősségi körébe tartozik: az – akár csalásból, akár tévedésből eredő lényeges hibáktól mentes – pénzügyi kimutatások elkészítését és valós bemutatását lehetővé tévő belső kontrollrendszer kialakítása, megvalósítása és fenntartása; a Bizottság számvitelért felelős tisztviselője által elfogadott számviteli szabályok (8) alapján megfelelő számviteli politika megválasztása és alkalmazása; és a körülményeknek megfelelően ésszerű számviteli becslések készítése. Az igazgató hagyja jóvá a Közös Vállalkozás éves beszámolóját azután, hogy a számvitelért felelős tisztviselő az összes rendelkezésre álló információ alapján egy olyan kísérő nyilatkozattal egyetemben elkészítette azt, amelyben a tisztviselő többek között kijelenti, hogy ésszerű bizonyossággal rendelkezik afelől, hogy a beszámoló minden lényeges szempontból valós és hű képet ad a Közös Vállalkozás pénzügyi helyzetéről. b) A vezetés felelőssége a mögöttes tranzakciók jogszerűsége és szabályszerűsége, illetve a gondos pénzgazdálkodás elveinek követése tekintetében abban áll, hogy ki kell alakítania, meg kell valósítania és fenn kell tartania egy olyan eredményes és hatékony belső kontrollrendszert, amely megfelelő felügyelettel és alkalmas intézkedésekkel képes megakadályozni a szabálytalanságokat és csalásokat, illetve szükség esetén jogi eljárások indításával képes visszaszerezni a tévesen kifizetett vagy felhasznált pénzösszegeket. Az ellenőr felelőssége 7. A Számvevőszék feladata, hogy ellenőrzése alapján megbízhatósági nyilatkozatot készítsen az Európai Parlament és a Tanács számára (9) az éves beszámoló megbízhatóságára és a mögöttes tranzakciók jogszerűségére és szabályszerűségére vonatkozóan. A Számvevőszék az IFAC nemzetközi ellenőrzési standardjai és etikai kódexe, valamint a legfőbb ellenőrző intézményeknek az INTOSAI által elfogadott nemzetközi standardjai szerint végzi ellenőrzését. Ezek a standardok megkövetelik, hogy a Számvevőszék az ellenőrzést úgy tervezze meg és végezze el, hogy ésszerű bizonyosságot szerezhessen arról, hogy a Közös Vállalkozás éves beszámolója nem tartalmaz lényeges hibákat és az alapjául szolgáló tranzakciók jogszerűek és szabályszerűek. 8. Az ellenőrzés olyan eljárásokat foglal magában, amelyek révén ellenőrzési bizonyíték szerezhető a beszámolóban szereplő összegekről és információkról, valamint a mögöttes tranzakciók jogszerűségéről és szabályszerűségéről. Az eljárások kiválasztása az ellenőrnek egy arra irányuló kockázatelemzés alapján kialakított szakmai megítélésétől függ, hogy milyen valószínűséggel fordulhat elő – akár csalás, akár tévedés okozta – lényeges hiba a beszámolóban, illetve az Európai Unió jogi keretei által meghatározott követelményektől való lényeges eltérés az annak alapjául szolgáló tranzakciókban. Az említett kockázatértékeléskor az ellenőr mérlegeli a szervezetnek a beszámoló elkészítése és valós bemutatása szempontjából releváns belső kontrollmechanizmusait, valamint a mögöttes tranzakciók jogszerűségének és szabályszerűségének biztosítása céljából alkalmazott felügyeleti és kontrollrendszereit, és a körülményeknek megfelelő ellenőrzési eljárásokat alakít ki. Az ellenőrzés része továbbá az alkalmazott számviteli politika megfelelőségének, a számviteli becslések ésszerűségének és a beszámoló általános bemutatásának értékelése. 9. A Számvevőszék úgy véli, hogy az összegyűjtött ellenőrzési bizonyítékok elégségesek és megfelelőek alábbi véleményei megalapozásához. Vélemény a beszámoló megbízhatóságáról 10. A Számvevőszék véleménye szerint a Közös Vállalkozás éves beszámolója minden lényeges szempontból híven és pénzügyi szabályzata előírásainak, valamint a Bizottság számvitelért felelős tisztviselője által elfogadott számviteli szabályoknak megfelelően tükrözi a 2015. december 31-i pénzügyi helyzetet, a tárgyévi gazdasági események eredményét és a pénzforgalmat. Vélemény a beszámoló alapjául szolgáló tranzakciók jogszerűségéről és szabályszerűségéről 11. A Számvevőszék véleménye szerint a Közös Vállalkozás 2015. december 31-én véget ért évre vonatkozó éves beszámolója alapjául szolgáló tranzakciók minden lényeges szempontból jogszerűek és szabályszerűek. Figyelemfelhívó megjegyzés 12. A 10. és 11. bekezdésben adott véleményeitől függetlenül a Számvevőszék felhívja a figyelmet a következőkre. A 2010. július 7-én elfogadott tanácsi következtetések (10) 2008-as értéken számolva 6,6 milliárd eurót hagytak jóvá a Közös Vállalkozásnak a projekt eredetileg 2020-ra tervezett ITER kiépítési szakaszára vonatkozó hozzájárulására. Ez az összeg, amely kétszeresére növelte a projekt e szakaszára a költségvetésben eredetileg elkülönített költséget, nem tartalmazta az Európai Bizottság által 2010-ben az esetleges kockázatok fedezésére javasolt 663 millió eurót (11). 13. Az ITER-vonatkozású tevékenységek összetett jellege (12) miatt a Közös Vállalkozás által a projekt kiépítési szakaszára nyújtott hozzájárulást illetően jelentős a költségnövekedés kockázata (13). Ez a kockázat főként a projekt által megvalósítandó fizikai eredmények körében tett módosításokból (14) és az irreálisnak tekintett jelenlegi ütemezésben bekövetkezett késedelmekből ered (15). Az új ITER projekt-alapkoncepciónak (hatókör, ütemezés és költségek) az ITER IO Tanács általi, 2015 júniusára tervezett elindítását először 2015 novemberére, majd 2016 júniusára halasztották. 2016. június 15–16-i ülésén az ITER tanácsa elfogadta az ITER projekt aktualizált integrált ütemtervét, amelyben 2025 decemberét tűzték ki a projekt kiépítési szakasza, mint stratégiai mérföldkő („első plazma”) megvalósításának dátumául. 14. 2015-ben az F4E nagyszabású vállalkozást indított, amelynek célja az volt, hogy kiszámítsa a Közös Vállalkozás által a projekt kiépítési szakaszához való hozzájárulás előzetes becsült összköltségét (EAC). Az eredmény egy mintegy 2375 millió euro összegű várható költségnövekedés volt (16) (a nagyszabású tervezési projektek esetében általánosan alkalmazott 50 %-os konfidenciaszint mellett) (17). 15. A Közös Vállalkozás mindeddig nem frissítette az arra vonatkozó értékelést, hogy az F4E a kiépítési szakasz befejezésén túl mivel járult hozzá az ITER-projekthez. 16. Az ITER-projekt előtt álló kihívások nyomán az ITER IO főigazgatója 2015-ben olyan cselekvési tervet mutatott be az ITER tanácsának, amely célzott intézkedésekkel kezeli a projekt fejlesztését gátló főbb tényezőkkel (18). Az F4E irányító testülete saját cselekvési tervet fogadott el, amely nagymértékben támogatja az ITER IO tervét (19). Noha egyes alapvető intézkedések megkezdődtek 2015-ben (20), a két cselekvési terv teljes körű végrehajtása jelenleg az ITER tanácsának 2016 júniusi ülésén elfogadandó, az ITER-projekt új ütemtervére és forrásaira vonatkozó határozatoktól függ.

17. A Számvevőszék véleményei függetlenek az alábbi megjegyzésektől.

MEGJEGYZÉSEK A KÖLTSÉGVETÉSI ÉS PÉNZGAZDÁLKODÁSRÓL

A beszámoló bemutatása

18. A pénzügyi kimutatásokhoz tartozó megjegyzések 4.3.1.1. „ITER beszerzési megállapodások (ITER IO)” fejezetében található táblázat és információk az aláírt beszerzési megállapodásokat (3. oszlop) és a már jóváírt beszerzési megállapodásokat (4. oszlop) mutatják be. Az itt szereplő tájékoztatás azonban nem tér ki a folyamatban levő munkák tényleges előrehaladási fokára. A 2015-ös éves beszámolóban az F4E ezeket az információkat kiegészítette a folyamatban levő munkákra vonatkozó, a kifizető ügynökségekhez kapcsolódó szerződések kiadásainak teljes összegét figyelembe vevő becsléssel, valamint az ITER Nemzetközi Szervezettel kötött egyes beszerzési megállapodások esetében a mérföldkövek teljesítését mutató grafikonnal (21). A 2015-ös beszámolóban szereplő becslés dacára további munkára van szükség ahhoz, hogy pontosabb adatok kerülhessenek bemutatásra a Közös Vállalkozás által eddig elvégzett tevékenységek állapotáról és értékéről (22).

A 2015-ös költségvetés végrehajtása

19. A végrehajtható végleges 2015-ös költségvetés 467,9 millió euro összegű kötelezettségvállalási előirányzatot és 586,08 millió euro összegű kifizetési előirányzatot tartalmazott. A kötelezettségvállalási előirányzatok felhasználási aránya 100 %, a kifizetési előirányzatoké pedig 99,9 % volt. Az eredeti 2015-ös költségvetésben szereplő kötelezettségvállalási előirányzatokhoz viszonyítva a felhasználási arány azonban csak 49 % volt (23). A rendelkezésre álló kötelezettségvállalási előirányzatokból (467,9 millió euro) 52 %-ot közvetlen egyedi kötelezettségvállalás alapján, míg a fennmaradó 48 %-ot globális kötelezettségvállalások alapján használták fel (24). Az eredeti 2015-ös költségvetésben szereplő kifizetési előirányzatokhoz viszonyítva a felhasználási arány 82 % volt (25).

MEGJEGYZÉSEK A KÖZÖS VÁLLALKOZÁS FELÜGYELETI ÉS KONTROLLRENDSZEREINEK FŐ KONTROLLMECHANIZMUSAIRÓL

20. Számos területen jelentős előrelépés történt; fontos eredménynek számít, hogy az F4E 2015-ben kiszámította a projekt kiépítési szakaszához való hozzájárulás előzetes becsült összköltségét (lásd: 14. és 15. bekezdés). A számvevőszéki ellenőrzés idejére (2016 áprilisa), a Közös Vállalkozás tevékenységeinek irányításával kapcsolatban több alapvető fontosságú intézkedés folyamatban volt: — Folyamatban van egy az összes operatív, pénzügyi és költségvetési adat integrálásához szükséges központi és egységes rendszer fejlesztése, amelynek révén lehetővé válik a becslések, a költségek és az eltérések rendszeres monitoringja és ellenőrzése. 2015. június 8–9-i ülésén az irányító testület elfogadta az igazgató vállalati forrástervezési rendszer (ERP) két éven belüli bevezetésére irányuló javaslatát. — Az F4E kifejlesztett egy szerződéskövető rendszert (Contract Tracker), amelynek segítségével kezelhetők a végrehajtás alatt lévő szerződések módosításai, és amely lehetővé teszi az eltérésekkel és a költségek hatásával kapcsolatos beszámolást. — A tevékenységek készültségi fokon alapuló értékéről szóló információkat szolgáltató rendszerről (megtermeltérték-menedzsment) jelenleg folynak a tárgyalások az ITER Nemzetközi Szervezettel, azzal a céllal, hogy egy adott beszerzési megállapodás életciklusa alatt több kredittel kapcsolatos mérföldkő legyen elérhető (lásd: 18. bekezdés). — A korábbi belső ellenőrzések nyomán az F4E által elfogadott cselekvési tervek általános helyzetét illetően (26), a számvevőszéki ellenőrzés idején mindössze öt olyan ajánlás volt, amelyeket még nem hajtottak végre (27). — 2015-ben a Közös Vállalkozás belső ellenőrző részlege két vizsgálatot zárt le (neutrális sugárzással kapcsolatos rendszerek és cryoplant rendszerek). Az IAC továbbá három hasznosulásvizsgálatot is elvégzett (28), ezekkel kapcsolatban minden ajánlást formálisan teljesítettek és lezártak. — 2015-ben az Európai Bizottság Belső Ellenőrzési Szolgálata (IAS) elvégezte a közbeszerzési eljárás 3. tételére (Tokamak épületek) vonatkozó versenypárbeszéd 2013-as korlátozott mértékű felülvizsgálatának hasznosulásvizsgálatát. Az IAS elismerte az F4E-nek az ajánlások megvalósítására irányuló erőfeszítéseit, amelyekkel a beszerzések folyamatát általánosságban igyekezett javítani. Két esetben az ajánlás végrehajtása nem történt meg (29). Az IAS a beszerzési megállapodások 2012-es ellenőrzésekor megfogalmazott, még végre nem hajtott ajánlások hasznosulását is megvizsgálta. Megállapította, hogy az első, 2014-es hasznosulásvizsgálat után még végre nem hajtott kilenc ajánlásból hetet megfelelően végrehajtottak; a másik kettőt pedig a beszerzési megállapodások végrehajtására vonatkozó vizsgálat során újra fogják értékelni (30). — 2015-ben a Közös Vállalkozás független értékelést készíttetett az F4E épületeivel kapcsolatos szerződésekről (31). A szerzők, az épületekkel kapcsolatos késedelmekre és költségeltérésekre vonatkozó következtetéseik mellett (lásd: 13. és 14. bekezdés), megismételték azt az értékelést, hogy az ütemezés és a rendkívüli tartalék a projekt nem megfelelő kidolgozása miatt nem volt reális. — Az F4E belső kockázatkezelési rendszere 2015-ben nem azonosított új kockázatokat. A nagyon nagy kockázatok kezelésére szánt, 2015-ben azonosított 16 intézkedésből 11-et hajtottak végre, három még folyamatban van, és kettő még nem kezdődött meg.

Operatív közbeszerzések és támogatások

21. A tárgyalásos eljárások a 2015-ben indított 84 operatív közbeszerzési eljárás 45 %-át tették ki (a 2014-es 58 %-kal szemben). Noha a Közös Vállalkozás 2015-ben csökkentette a tárgyalásos eljárások százalékos arányát, erőfeszítésekre van még szükség az operatív közbeszerzési eljárások esetében a versenyeztetés növeléséhez. A támogatásokra felhívásonként átlagban 1,4 pályázat érkezett.

22. A Számvevőszék öt operatív közbeszerzési eljárást ellenőrzött. Jelentős előrelépés történt a költségbecsléseknek a beszerzési eljárások megindításakor történő aktualizálásában. Mindazonáltal a következő hiányosságokat állapítottuk meg: — Egy esetben az előzetes becsült összköltség (EAC) (32) 21 %-kal nagyobb volt (4,7 millió euro 2008-as értéken), mint a szerződésre az eljárás megindításakor elkülönített költségvetés. Egy másik esetben a növekedés 20 %-os volt (11,9 millió euro 2008-as értéken). — Egy közbeszerzési eljárást csak a közbeszerzési stratégiában meghatározott időpontnál nyolc hónappal később fejeztek be. Ennek egyik oka a pályázatok benyújtási eljárásának befejezésében jelentkező három hónapos késedelem volt. A szerződést emiatt az eredetileg tervezett 2015. februári időpont helyett 2015 októberében írták alá. — Egy esetben, noha a szerződés odaítéléséről szóló hirdetményt közzétették az EU Hivatalos Lapjában, az F4E nem említette meg a hirdetményt a weboldalán, pedig azt a pénzügyi szabályzata előírja.

Az operatív közbeszerzési szerződések és támogatások átfogó kontrollja és monitoringja

23. A Közös Vállalkozás rendelkezik egy a vállalkozók szintjén történő ellenőrzések elvégzéséhez szükséges rendszerrel (33), amelyek célja a minőségbiztosítási előírások betartásának vizsgálata (34).

24. Az operatív szerződések általános kontrollja és nyomon követése (beleértve a pénzügyi és szabályszerűségi vizsgálatot) szerepelt a belső ellenőrzési részleg és az Európai Bizottság Belső Ellenőrzési Szolgálata 2015-ös ellenőrzési terveiben (35).

25. 2015-ben az F4E az általa odaítélt támogatások három kedvezményezettjénél végzett utólagos ellenőrzéseket (36). Az F4E megfelelő lépéseket tesz ugyan a megállapított hibák korrigálására (37), azonban az eddig elvégzett utólagos ellenőrzések kis száma (38) és az F4E által odaítélt támogatásoknak a Közös Vállalkozás költségvetésére gyakorolt csekély hatása (39) miatt nem került sor a fennmaradó hibaarány kiszámítására.

EGYÉB

A csalás elleni stratégia

26. 2015. június 8–9-én az F4E irányító testülete csalás elleni stratégiát és ehhez kapcsolódóan cselekvési tervet fogadott el. 2015. december 9-én a Közös Vállalkozás ezenkívül egy határozatot is elfogadott a visszaélések bejelentésére vonatkozó szabályokról. A számvevőszéki ellenőrzés idejére (2016. április) a legtöbb intézkedést végrehajtották, és a Közös Vállalkozás összes részlege között volt erről kommunikáció, illetve a részlegek képzésben is részesültek.

Jogi keret

27. Az Unió általános költségvetésére alkalmazandó pénzügyi szabályokról szóló új rendeletet (40)2012. október 25-én fogadták el, és 2013. január 1-jével lépett hatályba (41). Az új költségvetési rendelet 208. cikkében említett szervekre vonatkozó költségvetési keretrendelet (42)2013. december 8-án lépett hatályba.

28. 2015. december 2-án az F4E irányító testülete végül módosította pénzügyi szabályzatát és annak végrehajtási szabályait, hogy azokat az új uniós pénzügyi keretekhez igazítsa. 2016 februárjában az Európai Bizottság kedvező véleményt bocsátott ki az F4E által a pénzügyi szabályokban bevezetett módosításokról, de arra kérte a Közös Vállalkozást, hogy vegye fontolóra egyes, az Unió költségvetési rendeletétől és a 208. cikk szerinti szervekre vonatkozó költségvetési keretrendeletről való konkrét eltérésekre vonatkozó rendelkezések továbbfejlesztését a végrehajtási szabályokban (43).

29. Az F4E új pénzügyi szabályzata és annak végrehajtási szabályai visszamenőleges hatállyal 2016. január 1-jén léptek hatályba. Az új közbeszerzési és támogatási szabályok 2016. június 1-jén léptek hatályba. Az F4E jelenleg felülvizsgálja azon munkaeljárásaira és folyamataira vonatkozó szabályokat, amelyeket érintenek az új követelmények.

Éves tevékenységi jelentés

30. Az F4E irányító testületének elnöke a Közös Vállalkozás 2015-ös éves tevékenységi jelentésében említést tesz az ITER projekt eddigi költségtúllépéseiről és késedelméről, valamint arról, hogy 2016 végéig új költségvetés és ütemterv elfogadása várható. Ezenkívül az F4E igazgatója megerősíti, hogy a belső kontrollrendszert továbbfejlesztik a Számvevőszék által megállapított kockázatok megfelelő csökkentése céljából, különösen a Közös Vállalkozás által az ITER projekt kiépítési szakaszára nyújtott hozzájárulás összegét illetően (44).

A KORÁBBI ÉSZREVÉTELEK HASZNOSULÁSA

Szellemi tulajdonhoz fűződő jogok és iparpolitika

31. A fúzióval kapcsolatos energetikai ágazati szakpolitika és a szellemi tulajdonhoz fűződő jogokkal és az információk terjesztésével kapcsolatos szakpolitika végrehajtásáról szóló határozatot a Közös Vállalkozás irányító testülete 2013. június 27-én fogadta el.

32. A Közös Vállalkozás minden beszerzési tevékenységre vonatkozóan beszerzési stratégiai dokumentumot dolgozott ki. Elkészült a beszerzési stratégia végrehajtásának (az egyes beszerzési tevékenységek során létrejövő ismeretanyag tulajdonjogára irányuló) nyomon követéséhez használandó ellenőrzőlista.

33. A számvevőszéki ellenőrzés idejére (2016. április) az F4E már végrehajtotta az irányító testület 2013. június 27-i határozatában szereplő rendelkezések nagy részét, öt azonban még nem került maradéktalanul végrehajtásra (45), háromnak a végrehajtása pedig még folyamatban volt (46). E politikák végrehajtásának hatásvizsgálata is szerepel a tervekben, de mindeddig nem készült ilyen vizsgálat.

Befogadási megállapodás

34. A Spanyol Királysággal 2007. június 28-án aláírt befogadási megállapodás értelmében az állandó irodahelyiségeket 2010 júniusáig kellett volna a Közös Vállalkozás rendelkezésére bocsátani.

35. Az F4E és a spanyol kormány közötti kapcsolatfelvételt követően a Közös Vállalkozás 2015. március 10-én kapott hivatalos ajánlatot. 2015 decemberében a befogadó állam arról tájékoztatta az F4E irányító testületét, hogy a 2015. március 10-i ajánlat formálissá tételét érintő miniszteri szintű tárgyalások még nem zárultak le, ugyanakkor tárgyalások megkezdését is javasolta az F4E irodáinak jelenleg helyet adó épület tulajdonosával azzal a szándékkal, hogy ez legyen a Közös Vállalkozás állandó székhelye. A számvevőszéki ellenőrzés idején (2016. Április) a Közös Vállalkozás még vizsgálta az új ajánlatot.

A személyzeti szabályzat végrehajtási szabályai

36. 2015-ben a Közös Vállalkozás folytatta, hogy analógia alapján elfogadott többet is a személyzeti szabályzat uniós végrehajtási szabályai közül (47). A személyzeti szabályzat egyes specifikus végrehajtási szabályainak elfogadása azonban még várat magára (48).

A jelentést 2016. október 18-i luxembourgi ülésén fogadta el a Baudilio TOMÉ MUGURUZA számvevőszéki tag elnökölte IV. Kamara. A Számvevőszék nevében Klaus-Heiner LEHNE elnök

(1) Nemzetközi Termonukleáris Kísérleti Reaktor (International Thermonuclear Experimental Reactor).

(2) A 2013. december 13-i 2013/791/Euratom tanácsi határozattal (HL L 349., 2013.12.21., 100. o.) és a 2015. február 10-i (Euratom) 2015/224 tanácsi határozattal (HL L 37., 2015.2.13., 8. o.) módosított, a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007. március 27-i 2007/198/Euratom tanácsi határozat (HL L 90., 2007.3.30., 58. o.).

(3) A Közös Vállalkozás hatáskörét, tevékenységeit és a rendelkezésére álló erőforrásokat a melléklet foglalja össze, tájékoztató jelleggel.

(4) Az ITER Nemzetközi Fúziósenergia-fejlesztési Szervezetét 2007 októberében hozták létre egy 35 éves kezdeti időszakra az ITER-projekt megvalósítása érdekében, amelynek célja, hogy bemutassa a fúziós energia elméleti és gyakorlati felhasználhatóságát. Tagjai: az Euratom, a Kínai Népköztársaság, az Indiai Köztársaság, Japán, a Koreai Köztársaság, az Orosz Föderáció és az Amerikai Egyesült Államok.

(5) Ezek a következőkből állnak: mérleg, eredménykimutatás, pénzforgalmi kimutatás, a nettó eszközállomány változásainak kimutatása, a számviteli politika meghatározó alapelveinek összefoglalása és további magyarázatok.

(6) Ezek a költségvetés végrehajtásáról szóló jelentésekből, a számviteli politika meghatározó alapelveinek összefoglalásából és további magyarázatokból állnak.

(7) HL L 328., 2013.12.7., 42. o.

(8) A Bizottság számvitelért felelős tisztviselője által elfogadott számviteli szabályok a Könyvvizsgálók Nemzetközi Szövetsége (IFAC) által kibocsátott Nemzetközi Költségvetési Számviteli Standardokra (IPSAS), illetve adott esetben a Nemzetközi Számviteli Standard Testület (IASB) által kibocsátott Nemzetközi Számviteli Standardokra (IAS)/Nemzetközi Pénzügyi Beszámolási Standardokra (IFRS) támaszkodnak.

(9) Az 1271/2013/EU felhatalmazáson alapuló rendelet 107. cikke.

(10) Az ITER helyzetéről szóló 2010. július 7-i tanácsi következtetések (Hiv.: 11 902/10).

(11) A Bizottság 2010. május 4-i közleménye az Európai Parlamentnek és a Tanácsnak az ITER-projekt helyzetéről és a továbbhaladás lehetséges irányairól (COM(2010) 226 végleges).

(12) Ez különösen abból adódik, hogy az ITER Nemzetközi Szervezet (ITER IO) számára nyújtandó természetbeni hozzájárulások közül számosat innovatív műszaki megoldások és technikai kihívások jellemeznek, valamint a műszaki specifikációk és a hatókörök változásaiból, amelyek az ITER IO hatáskörébe tartoznak, és amelyekre az F4E nem sok, vagy semmilyen befolyást sem gyakorol.

(13) Amint arról a Fusion for Energy Közös Vállalkozásnak az Európai Unió Tanácsa részére benyújtott 2015. novemberi teljesítési beszámolója és a Fusion for Energy Közös Vállalkozásnak az Európai Unió Tanácsa részére benyújtott 2015. novemberi 4. éves értékelése is beszámol.

(14) Ami az ITER Nemzetközi Szervezet számára nyújtandó természetbeni hozzájárulásokkal kapcsolatos projektmódosítási kérelmet illeti, a változásokból adódó költségnövekedések kompenzálására korábban működő (a MAC-10 iránymutatásokon alapuló) rendszer nem bizonyult hatékonynak, mivel kedvezőtlenül érintette az F4E projekthez való hozzájárulásának költségét. 2015 márciusában az ITER tanácsa úgy döntött, hogy a régi rendszer helyett egy új tartalékalap-rendszert vezet be, amelynek révén kiegyenlíthetők a belföldi ügynökségek projekthez való hozzájárulásai körének változásaiból adódó költségeltérések.

(15) A Számvevőszék 2013-as jelentése (HL C 452., 2014.12.16., 44. o.), 12. bekezdés, 12. lábjegyzet.

(16) A becsült összegbe értendő egy, az ITER Nemzetközi Szervezet számára 2020 előtt nyújtandó, 300 millió eurós kiegészítő készpénz-hozzájárulás is, valamint egy az uniós beszerzések Japánnak történő átadásával kapcsolatos 75 millió eurós összeg is, amellyel az eredeti költségalapterv nem számolt. Lásd: a Fusion for Energy Közös Vállalkozásnak az Európai Unió Tanácsa részére benyújtott 2015. novemberi teljesítési beszámolója.

(17) Az újonnan becsült összeg 35 %-kal több, mint a Tanács által 2010-ben jóváhagyott összeg. Az, hogy a növekedés meghaladja az F4E 2014. novemberi beszámolójában szereplő 428 millió eurós növekedést is (lásd: a 2014-es jelentésünk 14. bekezdése) a 2015-ös vizsgálat szélesebb hatókörének tudható be, ez ugyanis a teljes kiépítési szakasz előzetes becsült összköltségét kívánta meghatározni, míg a korábbi vizsgálat csak az odaítélt szerződések költségeltéréseinek becslésével foglalkozott.

(18) 2015. március 5-én az ITER IO Tanács új főigazgatót nevezett ki és jóváhagyta az ITER IO 2015-ös cselekvési tervét.

(19) Az F4E irányító testülete jóváhagyta az F4E cselekvési tervének fő vonalait, köztük különösen az ITER IO új főigazgatója által tervezett új, integrált szervezet létrehozását támogató intézkedéseket, és kérte a cselekvési terv végrehajtását esetleg befolyásoló jogi kérdések megvizsgálását.

(20) Elsősorban a tartalékalappal kapcsolatos mechanizmus kialakítása, az ügyvivő projektigazgatóság és az épületekkel kapcsolatos integrált projektekért felelős csoportok.

(21) Lásd: a Közös Vállalkozás 2015-ös előzetes beszámolója, 33–35. o.

(22) A számvevőszéki ellenőrzéskor (2016 áprilisa), az F4E megállapodott az ITER Nemzetközi Szervezettel abban, hogy módosítják a beszerzési megállapodás életciklusában adott kreditek keretét, hogy ezzel is pontosabban tükröződjön az egyes belföldi ügynökségek által megtett előrehaladás.

(23) A kötelezettségvállalási előirányzatokra eredetileg 953,6 millió euro szerepelt a 2014. december 3-án elfogadott költségvetésben. Ezt később a 2015. június 9-i és december 2-i költségvetés-módosítások 467,9 millió euróra csökkentették, főleg az ITER építési költségvetéséhez kapcsolódó tevékenységek végrehajtásának késedelme miatt.

(24) Arra, hogy az egyedi kötelezettségvállalás alapján történő végrehajtás aránya alacsony, az ITER-projekt általános csúszása ad magyarázatot.

(25) A kifizetési előirányzatokra eredetileg 645,09 millió euro szerepelt a 2014. december 3-án elfogadott költségvetésben. Ezt később a 2015. június 9-i és december 2-i költségvetés-módosítások 526,08 millió euróra csökkentették.

(26) A következőkre vonatkozó belső ellenőrzések: pénzügyi folyamatok, a támogatások kezelése, a szakértői szerződések, az ITER-épületekkel kapcsolatos közbeszerzés előtti operatív tevékenységek és közbeszerzések, az ITER-épületekre vonatkozó szerződések kiválasztása, meghívása és végrehajtásuk nyomon követése, a közbeszerzési megállapodások előkészítése, a közbeszerzési eljárás 3. tételére (Tokamak épületek) vonatkozó versenypárbeszéd felülvizsgálata, valamint korlátozott mértékű felülvizsgálat a szerződések kezelésére nézve.

(27) Egy ajánlás az ITER-épületekkel kapcsolatos beszerzések ellenőrzésére, kettő a közbeszerzési eljárás 3. tételére vonatkozó versenypárbeszéd felülvizsgálatára, kettő pedig a szerződések kezelésével kapcsolatos korlátozott mértékű felülvizsgálatra vonatkozóan.

(28) A támogatások kezelésére, a közbeszerzés előtti operatív tevékenységekre és a pénzügyi folyamatokra vonatkozó ellenőrzések hasznosulása.

(29) A – fontos ajánlások kategóriájába sorolt – „a közbeszerzési dokumentáció javítására” irányuló 5. ajánlás és a – nagyon fontos ajánlások kategóriájába sorolt – „a beszerzésben segédkező harmadik felek által biztosított eredmények megfelelő elfogadásának biztosítására” irányuló 6. ajánlás.

(30) A – kritikus ajánlások kategóriájába sorolt – „Cost Estimate at Completion (előzetes becsült összköltség) koncepciójának elfogadására és alkalmazására” irányuló 7. ajánlás és a – nagyon fontos ajánlások kategóriájába sorolt – „a projekttel kapcsolatos tervezésre, beszámolásra és monitoringra használt informatikai eszközök kialakításának és tartalmának korszerűsítésére” irányuló 9. ajánlás.

(31) Az ITER-épületek független projektértékelése (2015. szeptember-november), amelyet az F4E irányító testületének 2015 decemberében mutattak be.

(32) Az F4E úgy határozza meg az előzetes becsült összköltséget, hogy az egy tervezett tevékenységnek, a munkalebontási struktúra valamely elemének vagy egy projektnek a terv szerinti befejezéskor várható összköltsége. Az alkalmazott költségbecslés az EAC50: „az a költségérték, amely esetében 50 % a valószínűsége, hogy a projekt az adott összegnél kevesebb költségből, és 50 % annak a valószínűsége, hogy ennél nagyobb összegből lesz megvalósítható”.

(33) A 2015-ben folyamatban lévő 19 minőség-ellenőrzésből 15-öt zártak le 2016 áprilisáig, három továbbra is folyamatban van, egyet pedig töröltek. Az ellenőrzések 33 esetben állapították meg az eljárások be nem tartását, és 127 területről ítélték úgy, hogy az tökéletesítésre szorul.

(34) Az ellenőrzések a következőkre terjedtek ki: a minőségi terv, adott előírások megsértése, a közbeszerzés-ellenőrzés és az alvállalkozói szerződések kezelése, a dokumentáció és adatkezelés, a változások és az eltérések kezelése, az építési munkák minőségellenőrzési terve, a projektek részletes ütemterve, szerződésekre vonatkozó kockázatkezelés, valamint a műszaki munkákkal kapcsolatos minőség-ellenőrzési terv.

(35) Lásd: 20. bekezdés, harmadik és negyedik franciabekezdés.

(36) A kilenc ellenőrzött támogatás (minden kedvezményezett esetében három) összege 1 millió euro volt, ami az összes kedvezményezett 5 %-ának, és a megkötött támogatási megállapodások összértéke 1,4 %-ának felel meg (a 2016. áprilisi állapot szerint 66 kedvezményezett volt, és az F4E létrehozása óta 76 millió eurót vettek kötelezettségvállalásba). A feltárt hibák pénzügyi hatása 26 000 euro volt a Közös Vállalkozás javára.

(37) Vagy az összeg ellentételezésével vagy terhelési értesítés kibocsátásával.

(38) Öt kedvezményezett és összesen 5,7 millió euro ellenőrzött összeg, ami mind az összes kedvezményezetthez, mind az F4E megalakulása óta megkötött támogatási szerződésekhez képest 7,5 %-ot tesz ki.

(39) A 2015. december 31-i állapot szerinti, a megalakulás óta 4,4 milliárd euro összegű kötelezettségvállalás 1,7 %-a (lásd: a 2015-ös költségvetési és pénzgazdálkodási jelentés I. melléklete).

(40) Az Európai Parlament és a Tanács 966/2012/EU, Euratom rendelete (HL L 298., 2012.10.26., 1. o.).

(41) A 996/2012/EU, Euratom rendelet 214. cikke a hivatkozott kivételekkel.

(42) A Bizottság 110/2014/EU felhatalmazáson alapuló rendelete a köz- és magánszféra közötti partnerségre létrehozott szervek számára kidolgozott pénzügyiszabályzat-mintáról (HL L 38., 2014.2.7., 2. o.).

(43) Különös tekintettel a következőkre: az annak megállapításához alkalmazott kritériumok, hogy lehet-e költségvetési kötelezettségvállalás előtt jogi kötelezettségvállalást tenni (a pénzügyi szabályzat 70. cikkének (2) bekezdése); az ITER Nemzetközi Szervezettel, belföldi ügynökségekkel vagy az ITER Nemzetközi Szervezetet vagy az F4E-et befogadó tagállamokkal való közbeszerzési eljárás nélküli szerződéskötés kritériumai (a pénzügyi szabályzat 85b. cikke); a pénzügyi szabályzat 85e. cikke szerinti kiegészítő szállítások esetében a szerződések legfeljebb hároméves időtartamától való eltérést indokoló feltételek; az azon szervezeteket tartalmazó lista irányító testület általi összeállításának és a lista további felhasználásának szabályai, amelyeknek pályázati felhívás nélkül ítélhető oda támogatás (a pénzügyi szabályzat 90c. cikke).

(44) A 2014-es pénzügyi évre vonatkozó éves jelentés (HL C 422., 2015.12.17., 33. o.) 27. bekezdése.

(45) Útmutató a versenypárbeszédben való részvételért nyújtott pénzügyi kompenzációról.

(46) Nukleáris kötelezettségek alóli felmentés meghosszabbítása; átállás a többnyire teljesítményalapú beszerzésekre; a kétlépcsős versenypárbeszéd lehetőségének megvizsgálása.

(47) Különösen a következőkre nézve: munkaerő-felvétel, nyugdíjak, díjazások és támogatások, munkakörülmények, orvosi költségek, etikai és magatartási szabályok, valamint az Unión kívüli munkaerő-felvétel és személyzet.

(48) Többek között az ideiglenes alkalmazottak felvételére, szerződéses alkalmazottak alkalmazására és felvételére, tisztviselők értékelési eljárásaira és előreléptetésére, a fegyelmi eljárásokra és igazgatási vizsgálatokra nézve.

MELLÉKLET Fúziósenergia-fejlesztési és ITER Európai Közös Vállalkozás (Barcelona) Hatáskör és tevékenységek A Szerződésből eredő uniós hatáskör (az Európai Atomenergia-közösséget létrehozó szerződés 45. és 49. cikke) Az Európai Atomenergia-közösséget létrehozó szerződés közös vállalkozásokról szóló V. fejezete, különösen: 45. cikk „Az atomenergia fejlesztése szempontjából a Közösségben alapvető jelentőséggel bíró vállalkozások közös vállalkozásokként hozhatók létre jelen Szerződés értelmében, a következő cikkeknek megfelelően”. 49. cikk „A közös vállalkozásokat tanácsi határozattal hozzák létre. A közös vállalkozások jogi személyiséggel rendelkeznek.” A Közös Vállalkozás hatásköre (a 2013/791/Euratom tanácsi határozattal és az (Euratom) 2015/224 tanácsi határozattal módosított 2007/198/Euratom tanácsi határozat) Célok — biztosítja az Európai Atomenergia-közösség (Euratom) hozzájárulását az ITER Nemzetközi Fúziósenergia-fejlesztési Szervezete számára, — biztosítja az Euratom hozzájárulását a „tágabb megközelítés” keretében Japánnal közösen folytatott tevékenységekhez a fúziós energia gyors fejlesztése érdekében, — programot készít elő és hangol össze egy demonstrációs fúziós reaktor és a kapcsolódó létesítmények, ezen belül különösen a nemzetközi fúziósanyag-besugárzó berendezés (IFMIF) megépítésének előkészítése érdekében. Feladatok — Felügyeli az ITER-projekt megvalósítására kijelölt helyszín előkészítését, — alkatrészeket, berendezéseket, anyagokat és egyéb erőforrásokat bocsát az ITER-szervezet rendelkezésére, — kezeli az ITER-szervezettel kötött beszerzéseket és különösen az ezekhez társuló minőségbiztosítási eljárásokat, — előkészíti és összehangolja az Euratom részvételét az ITER-projekt tudományos és műszaki hasznosításában, — az Euratom által az ITER-szervezetnek nyújtandó hozzájárulás támogatásaként koordinálja a tudományos és technológiai kutatási és fejlesztési tevékenységeket, — az ITER-szervezet rendelkezésre bocsátja az Euratom pénzügyi hozzájárulását, — kialakítja az ITER-szervezet humánerőforrásokkal való ellátásához szükséges kereteket, — kapcsolatot tart az ITER-szervezettel és az ITER-megállapodás végrehajtása érdekében egyéb tevékenységeket végez. Irányítás Irányító testület, igazgató, és más testületek Az irányító testület a kitűzött célok megvalósítását illetően felügyeli a Közös Vállalkozást, és a Közös Vállalkozás tevékenységei során gondoskodik a Közös Vállalkozás és annak tagjai közötti szoros együttműködésről. Az irányító testülettel és az igazgatóval együtt, aki a Közös Vállalkozás napi szintű vezetéséért felelős vezető tisztségviselő és a Közös Vállalkozás törvényes képviselője, a Közös Vállalkozás több testülettel rendelkezik: irodai, műszaki tanácsadó testület, a közbeszerzéssel és szerződésekkel foglalkozó bizottság, igazgatási és irányítóbizottság, ellenőrző bizottság, belső felülvizsgálati testület. Belső ellenőr:2012. január 1-je óta a belső ellenőrző részleg és az Európai Bizottság Belső Ellenőrzési Szolgálata. Külső ellenőrzés: Európai Számvevőszék. A zárszámadásért felelős hatóság: az Európai Parlament, a Tanács ajánlása alapján. Tevékenységek és szolgáltatások 2015-ben A 2015-ben végzett tevékenységekkel és a szolgáltatásokkal kapcsolatos részletes információkkal kapcsolatban lásd: az F4E honlapja (http://www.fusionforenergy.europa.eu/) Forrás: Fúziósenergia-fejlesztési és ITER Európai Közös Vállalkozás.